Document ID: /roh_data/filtered/fineweb-2-filterrobots_roh.jsonl.gz/59844

Pervi dal virus da Corona restan las colliaziuns cun Peking e Schanghai vinavant interruttas, han decidì la Swiss e sia societad-mamma Lufthansa. Quai almain fin la fin da mars. Per Hongkong dettia quai era ina reducziun da capacitads, communitgescha la Swiss. Là èn previs aviuns pli pitschens.
L'emprim eran ils sgols vegnids stritgads mo fin la fin favrer. Ins observeschia vinavant la situaziun e saja en contact cun las autoritads, scriva la Swiss. Era la Austrian Airlines (era affiliada a la Lufthansa) prolunghescha la pausa.
Era autras societads aviaticas reduceschan
Ultra da quai han era la societad aviatica scandinava SAS prolungà ses stop da sgular a Schanghai e Peking fin la fin da mars. Per Hongkong parta la SAS però senza reducziuns.
Consequenzas economicas enormas
Las consequenzas economicas pervi dal virus da corona èn enormas. Tenor l'organisaziun per aviatica civila ICAO, vegnan ils sgols che crodan ora a chaschunar reducziuns da svieutas tar las societads aviaticas da 4 fin 5 milliardas euros. Quai saja dapli che durant l'epidemia da SARS il 2003.
Ord l'archiv
RTR novitads 10:00